AFERA 'OBITELJSKE VODE'

Nakon što je portal Direktno objavio da Inspekcija rada provodi nadzor nad državnom tvrtkom Hrvatske vode zbog navodnog političkog zapošljavanja te da prijava tereti i generalnog direktora Zorana Đurokovića, javio nam se izvor blizak obitelji Đuroković (identitet poznat redakciji) sa saznanjima da su zapošljavanja preko veze i namještanje natječaja uobičajena praksa u Hrvatskim vodama.

Kako tvrdi blizak izvor, Đuroković je uspio zaposliti svog kuma Zvonimira Dodiga u osječkoj podružnici Hrvatskih voda, iako su mu kvalifikacije navodno bile upitne.

"Zvonimir Dodig je krsni kum djece Đurokovićevih iz 80-ih godina. Završio je keramičarsku trogodišnju srednju školu, a zaposlen je izravno kao inženjer u Hrvatskim vodama u Osijeku! U međuvremenu se, uz Zoranovu pomoć, navodno doškolovao za prvostupnika na Građevinskom fakultetu u Osijeku", tvrdi naš izvor.

Nazvali smo Dodiga da komentira navedene tvrdnje. Djelatnik Hrvatskih voda je na pitanje o kumstvu rekao da '"to nema nikakve veze" , da on može "nekome biti prijatelj, kum i rođak" te da su to "privatna pitanja".

"Kakve to veze ima? To su neka privatna pitanja. Ja mogu nekome biti kum, prijatelj, rođak...", rekao je Dodig.

Na pitanje u kojoj funkciji je današnji generalni direktor Hrvatskih voda bio kad je on zaposlen u istom poduzeću, Dodig je kratko odgovorio: "Ne možemo o tome pričati, pogotovo ne preko telefona".

Ipak, Dodig je potvrdio da je prije zaposlenja u Hrvatskim vodama radio u tvrtki Vuka d.d. u kojoj navodno i danas radi brat generalnog direktora Goran Đuroković.

"Ja sam tamo radio, od 83. godine. To mi je bio prvi posao. Evo hvala Vam lijepa, toliko za sad", zaključio je Dodig te prekinuo razgovor.

Zanimljivo, upravo ta tvrtka pobijedila je 14. siječnja na javnom natječaju Hrvatskih voda vrijednom čak 67 milijuna kuna, odnosno gotovo 83,75 milijuna kuna s porezom na dodanu vrijednost (PDV).

Natječaj "Usluge preventivne, redovne i izvanredne obrane od poplava i leda na branjenom području br. 15. područje maloga sliva vuka osim međudržavnih rijeka Drave i Dunava za razdoblje od 4 (četiri) godine" otvoren je u rujnu 2018. te je redakcija portala Direktno u posjedu zapisnika iz kojega se jasno vidi da je tvrtka Vuka d.d. jedina poslala ponudu.

Tvrtka je očito dobro poznata Upravi Hrvatskih voda jer ovo nije prvi natječaj koji je osvojila ekipa iz Osijeka. Prema podacima Poslovne Hrvatske, vrijednost većine osvojenih natječaja kroz godine bila je niže vrijednosti, no ipak se radi o milijunskim poslovima.

Je li Goran Đuroković i dalje zaposlenik tvrtke Vuka nismo uspjeli provjeriti, ali ga mediji u 2015. godini spominju kao 'šefa graditeljstva' tvrtke te izvor blizak Đurokovićima tvrdi da je Goran "nezadovoljan statusom u tvrtki i da želi mjesto u Hrvatskim vodama, po uzoru na kuma Dodiga".

Poslali smo upit u Hrvatske vode da potvrde je li generalni direktor Zoran Đuroković obavijestio Upravu ili Nadzorni odbor Hrvatskih voda da je njegov brat visoko rangirani djelatnik tvrtke koja je dobila ovaj veliki natječaj, ali odgovor nismo dobili do objave članka.